Det er ikke hver dag, at man ser et håndboldhold juble så meget over, at man har tabt en håndboldkamp. For selv om Aalborg Håndbold tabte 33-29, så var det akkurat lige nok til, at det blev Aalborg Håndbold, der gik videre til den prestigefyldte Champions League Final Four finale, som spilles den 12.-13. juni i Køln. Her venter nogle af verdens bedste klubhold som PSG Paris med den kommende Aalborg Håndbold-spiller Mikkel Hansen på holdet. Det var en stolt direktør, Jan Larsen, TV2 Nords udsendte mødte i minutterne efter den historiske sejr. Han havde svært ved at fatte triumfen. Jan Larsen håber, at nogle af Aalborgs trofaste fans får lov at komme med til Køln for at overvære finalen. Manden bag triumfen Manden bag Aalborg Håndbolds triumf hedder Stefan Madsen. Den lille mand med det store overblik var dog ikke sen til at sende holdets triumf videre til Aalborg Håndbolds stab af medarbejdere i administrationen, som han mener, har den største andel i at Aalborg Håndbold har skrevet historie. Da det så allermest sort ud for Aalborg Håndbold i begyndelsen af anden halvleg, hvor Flensburg Handewitt havde indhentet Aalborg Håndbolds føring fra første kamp i Aalborg på fem mål, og faktisk var på vej til at sende Aalborg tilbage ad E45 med et nederlag i bagagen, så lavede træneren en taktisk indskiftning, som ændrede kampen. Nikolai Læsø, der hele første halvleg havde fået splinter i bagdelen af at sidde udenfor, blev sendt på banen. Og han leverede et par afgørende scoringer, der fik Aalborg tilbage i kampen. Stefan Madsen fremhævede bagspilleren Nikolai Læsøs indhop i anden halvleg som en vigtig faktor, for at Aalborg Håndbold gik videre til Final Four. Det var tydeligt, at Nikolai Læsø selv var skuffet over at sidde på bænken hele første halvleg. Det fortalte han også til TV2 Nord, da han med en tysk øl i hånden fortalte om kampen. Møllgaard: En af mine største triumfer Landsholdspiller Henrik Møllgaard glæder sig til at komme til det store Final Four finalestævne i Køln. Han  har nemlig prøvet det to gange før med andre hold. Men at komme i finalen med netop Aalborg Håndbold er en præstation, Møllgaard betegner som en af hans karrieres største triumfer. Inden sæsonen gik i gang, udtalte Henrik Møllgaard til flere medier, at Aalborg Håndbold vil vinde alt i år, og det var der rigtig mange, der grinede af. Men nu er et af målene nået, finalen i Final Four, og Aalborg Håndbold er stadig med i kampen om det danske mesterskab. Aalborg Håndbolds store triumf har givet genlyd over hele håndbold-Danmark, men holdet får ikke lov at hvile på laurbærene. Allerede mandag eftermiddag venter en ny stor opgave for de hårdt arbejdende spillere, når de møder det andet favorithold til det danske håndboldmesterskab, GOG fra Fyn. Den historiske aften sluttede omkring klokken 03 i nat, og her fik spilleren at mærke, hvor stort et resultat de havde leveret, da en flok af de mest trofaste fans havde taget opstilling uden for Gigantium håndboldarena og hyldede spillerene, da de trætte kom tilbage til Aalborg. Se det sammenklippede indslag fra aftenens begivenheder:

Referat:
TV2 Nord var med hele vejen, da Aalborg Håndbold sensationelt sikrede sig en plads i Final Four, og vi har samlet det bedste fra den historiske aften.